open-index/open-wikipedia-markdown huggingface dataset:
கலிப்பா

**கலிப்பா** என்பது தமிழில் உள்ள செய்யுள் வகைகளுள் ஒன்று. இன்று கிடைக்கும் பழந்தமிழ் நூல்களுள் கலித்தொகை மட்டுமே கலிப்பாவினால் ஆன நூல் ஆகும். இதனை விட்டால் கலம்பகம் எனப்படும் நூல் வகையில் முதற் செய்யுளாகவும் கலிப்பாக்கள் காணப்படுகின்றன. வெண்பாவினை வன்பா என்றும், ஆசிரியப்பாவினை மென்பா என்றும், கலிப்பாவினை முறற்கை என்றும் வழங்குவர்.  

கலிப்பா துள்ளலோசையை அடிப்படையாகக் கொண்டது.  துள்ளலோசை, சீர்களுக்கு இடையே அமையும் கலித்தளையால் விளைவதால், இத்தளையே கலிப்பாவுக்கு உரியது. எனினும் கலிப்பாவில் கலித்தளை மட்டுமே வரவேண்டும் என்ற கட்டுப்பாடு கிடையாது. இதில் கலித்தளையே அதிகமாக இருப்பினும் பிற வகைத் தளைகளும் வரலாம். கலிப்பா பொதுவாக அளவடி எனப்படும் நான்கு சீர்களைக் கொண்ட அடிகளைக் கொண்டிருக்கும். 

கலிப்பாவில் காய்ச்சீர் மட்டும் வரும்; நேர்ஈற்று இயற்சீரும் (**தேமா, புளிமா**), நிரை நடுவாகிய வஞ்சி உரிச்சீரும் (**கூவிளங்கனி, கருவிளங்கனி**) ஆகியன **வரா**.

## கலிப்பா உறுப்புகள்

பிறவகைப் பாக்கள் ஒரே உறுப்பாக அமைவது போல் இல்லாமல், கலிப்பா பல உறுப்புகளைக் கொண்டு அமைகிறது. இவ்வுறுப்புகள், 1. தரவு, (எருத்தம்) 2. தாழிசை,(இடைநிலைப்பாட்டு)  3. அராகம், (வண்ணம், அடுக்கியல், முடுக்கியல்) 4. அம்போதரங்கம்,(எண்) 5. தனிச்சொல், 6. சுரிதகம் (வைப்பு, வாரம்) எனும் ஆறு ஆகும்.

இவற்றுள் தரவு என்பது பாடலில் சொல்லப்போகும் கருத்துகளுக்கு முன்னுரை போலவும், சுரிதகம் பாடலில் சொல்லப்பட்ட கருத்துகளுக்கு முடிவுரை போலவும் அமையும். பிற பாடல்-உறுப்புகள் செய்திகளைக் கூறும்.

## கலிப்பா வகைகள் ([[தொல்காப்பியம்|தொல்காப்பிய]] நெறி)
கலிப்பாவானது ஒத்தாழிசைக் கலி, கலிவெண்பாட்டு, கொச்சகக் கலி, உறழ்கலி என நான்கு வகைப்படும்.  இவற்றுள் கலிவெண்பாட்டைக் காரிகை, வெண்கலிப்பா எனக் குறிப்பிடுகிறது. உறழ்கலியைக் காரிகை கொச்சகக் கலிப்பாவின் வகைப்பாடல்களாகக் காட்டுகிறது.

## கலிப்பா வகைகள் ([[யாப்பருங்கலக் காரிகை|காரிகை]] நெறி)

மேற்கூறியவற்றில் எந்தெந்த உறுப்புகள் அமைகின்றன, அவற்றின் எண்ணிக்கை, ஒழுங்கு என்பவற்றைப் பொறுத்துக் கலிப்பா மூன்று முதன்மை வகைகளாகப் பிரிக்கப்படுகின்றது. இவை,

# ஒத்தாழிசைக் கலிப்பா. அதன் துணைப்பிரிவுகள்:
## நேரிசை ஒத்தாழிசைக் கலிப்பா
## அம்போதரங்க ஒத்தாழிசைக் கலிப்பா
## வண்ணக ஒத்தாழிசைக் கலிப்பா 
# வெண் கலிப்பா. அதன் துணைப்பிரிவுகள்:
## வெண் கலிப்பா
## கலிவெண்பா
# கொச்சகக் கலிப்பா. அதன் துணைப்பிரிவுகள்:
## தரவுக் கொச்சகக் கலிப்பா
## தரவிணைக் கொச்சகக் கலிப்பா
## சிஃறாழிசைக் கொச்சகக் கலிப்பா
## பஃறாழிசைக் கொச்சகக் கலிப்பா
## மயங்கிசைக் கொச்சகக் கலிப்பா 

என்பனவாகும். இம்முறைமையின்படி கலிப்பா பத்து வகைப்படும்.

## வகை - [[யாப்பருங்கலம் | யாப்பருங்கல]] நெறி
;ஓசை வகை
#ஏந்திசைத் துள்ளல் ஓசை
#அகவல் துள்ளல் ஓசை
#பிரிந்திசைத் துள்ளல் ஓசை 
என்று கலிப்பா 3 வகைப்படும். 
;பா வகை
#ஒத்தாழிசைக் கலிப்பா
#வெண்கலிப்பா
#கொச்சகக் கலிப்பா

## இனங்கள்
கலிப்பாவின் இனங்கள்:
#கலித்துறை
#கலித்தாழிசை
#கலிவிருத்தம்
## அடிக்குறிப்புகள்

பகுப்பு:கலிப்பா
அராகம் (யாப்பிலக்கணம்)

செய்யுளியலில் **அராகம்** என்பது பாவகைகளில் ஒன்றான கலிப்பாவின் ஒரு உறுப்பாகும். இது அப் பாவகையில் தரவு, தாழிசை என்னும் உறுப்புகளைத் தொடர்ந்து மூன்றாவது உறுப்பாக வரும். இதற்கு வண்ணகம், அடுக்கியல், முடுகியல் என பல பெயர்கள் உண்டு. இது ஏற்ற இறக்கங்கள் அற்ற ஒலி அளவைக் கொண்டிருப்பது. இது நான்கு அல்லது அதற்கு மேற்பட்ட சீர்களைக் கொண்ட அடிகளால் அமைந்திருக்கும். அராகங்கள், நான்கு தொடக்கம் எட்டு அடிகளைக் கொண்டவையாக அமைந்திருக்கலாம்.

## எடுத்துக்காட்டுக்கள்

குமரகுருபரரின் சிதம்பரச் செய்யுட்கோவையிற் காணும் அராகப்பகுதி ஒன்று. எல்லாமே நான்கு சீர்களைக் கொண்ட அடிகள் அமைந்த நான்கு அராகங்கள் வந்துள்ளன. 

: கறைவிட முகவெரி கனல்விழி யொடுமிளிர்
: பிறையெயி றொடுமிடல் பெறுபக டொடுமடல்
: எறுழ்வலி யொடுமுரு மிடியென வருமொரு
: மறலிய துயிர்கொள மலர்தரு கழலினை. ..............(1)

: உலகமொ டுயிர்களு முலைதர வலம்வரும்
: மலர்மகள் கொழுநனு மகபதி முதலிய
: புலவரு மடிகளொர் புகலென முறையிட
: அலைகடல் விடமுன மமுதுசெய் தருளினை. .........(2).

: விசையிலே மிறைவியும் வெருவர விரசத
: அசலம தசைதர வடல்புரி தசமுக
: நிசிசரன் மணிமுடி நெறுநெறு நெறுவென
: வசையில்பொன் மலரடி மணிவிர னிறுவினை. ........(3)

 
: இலவிதழ் மதிநுத லிரதியோ டிரதம
: துலைவற நடவிடு மொருவனும் வெருவர
: அலைகட னெடுமுர சதிர்தர வெதிர்தரு
: சிலைமத னனையடல் செயுநுதல் விழியினை. .........(4)

## மேற்கோள்கள்

பகுப்பு:கலிப்பா
ஒத்தாழிசைக் கலிப்பா

**ஒத்தாழிசைக் கலிப்பா** என்பது தமிழ்ச் செய்யுள் வகைகளுள் ஒன்றான கலிப்பாவின் ஒரு வகையாகும். இது அடிப்படையாகப் பின்வருமாறு உறுப்புக்களைப் பெற்று அமைந்திருக்கும்:

: தரவு - 1
: தாழிசை - 3
: தனிச்சொல் - 1
: சுரிதகம் - 1
## இவை காரணப் பெயர்கள் எனல்
*தரவு - பாடல் செய்திக்கு முன்னுரை தருவது
*தாழிசை - அளவு ஒத்து ஆழ்ந்து நிற்பது
*தனிச்சொல் - தனித்து நிற்பது.
*சுரிதகம் - நீர்ச்சுழி போலக் கருத்து சுழன்று நிற்பது

## 3 வகை
இக் கலிப்பாவகை மூன்று துணைவகைகளாகக் காணப்படுகின்றன. இவை பின்வருமாறு:
# நேரிசை ஒத்தாழிசைக் கலிப்பா
# அம்போதரங்க ஒத்தாழிசைக் கலிப்பா
# வண்ணக ஒத்தாழிசைக் கலிப்பா

நேரிசை ஒத்தாழிசைக் கலிப்பா மேற்கூறிய அடிப்படையான உறுப்புக்களை மட்டுமே கொண்டிருக்க, அம்போதரங்க ஒத்தாழிசைக் கலிப்பா கலிப்பாவுக்கு உரிய அம்போதரங்கம் என்னும் உறுப்பையும் கொண்டிருக்கும். வண்ணக ஒத்தாழிசைக் கலிப்பாவில் அராகம் என்னும் இன்னொரு உறுப்பும் சேர, கலிப்பாவுக்கு உரிய ஆறு உறுப்புக்களையும் அது கொண்டிருக்கும்.

## எடுத்துக்காட்டு

;தரவு
வாணெடுங்கண் பனிகூர வண்ணம்வே றாய்த்திரிந்து
தோணெடுந்தன் தகைதுறந்து துன்பங்கூர் பசப்பினவாய்ப்
பூணொடுங்கு முலைகண்டும் பொருட்பிரிதல் வலிப்பவோ?

;தாழிசை
சூருடைய நெடுங்கடங்கள் சொலற்கரிய என்பவால்
பீருடைய நலந்தொலையப் பிரிவாரோ பெரியவரே?     (1)

சேணுடைய கடுங்கடங்கள் செலற்கரிய என்பவால்
நாணுடைய நலந்தொலைய நடப்பாரோ நலமிலரே?     (2)

சிலம்படைந்த வெங்கானம் செலற்கரிய என்பவால்
புலம்படைந்த நலந்தொலையப் போவாரோ பொருளிலரே?   (3)

;தனிச்சொல்
எனவாங்கு

;சுரிதகம்
அருளெனும் இலராய்ப் பொருள்வயிற் பிரிவோர்
பன்னெடுங் காலம் வாழியர்
பொன்னெடுந் தேரொடு தானையிற் பொலிந்தே!


(ஆசிரியச் சுரிதகத்தால் இயன்ற நேரிசை ஒத்தாழிசைக் கலிப்பா)

## பார்வை
*தமிழ் இணையக் கல்விக்கழகப் பாடம்
## மேற்கோள்

பகுப்பு:கலிப்பா
தரவு (யாப்பிலக்கணம்)

செய்யுளியலில், **தரவு** என்பது, செய்யுள் வகைகளுள் ஒன்றான கலிப்பாவின் முதல் உறுப்பு ஆகும். இது செய்யுளுக்கு முகவுரை போன்றது. இதற்கு எருத்தம் என்ற மற்றொரு பெயரும் உண்டு ‌. எடுத்துக்கொண்ட பொருளை அறிமுகப்படுத்தும் பாங்கில் அமைந்தது. இது குறைந்தது மூன்று அடிகளையும், கூடிய அளவாகப் பன்னிரண்டு அடிகளையும் கொண்டு அமைந்திருக்கும். 

கலிப்பாவின் வகைகளுக்கு ஒப்பத் தரவுகளின் எண்ணிக்கை மாறுபடுவது உண்டு. பெரும்பாலும் ஒரு தரவே வருமாயினும், சில கலிப்பாக்களில் இரண்டு தரவுகளும் காணப்படுவது உண்டு. தரவு இல்லாமலே வரும் கலிப்பாக்களும் உண்டு.

## எடுத்துக்காட்டு

குமரகுருபரர் எழுதிய சிதம்பரச் செய்யுட்கோவை என்னும் நூலில் வரும் கலிப்பாப் பகுதியில் உள்ள மூன்றடித் தரவு பின்வருமாறு.

: கொன்செய்த கலையல்குற் கொலைசெய்தமதர் வேர்கண்
: மின்செய்த சிறுமருங்குற் பெருந்தேவி விழிகுளிர்ப்பப்
: பொன்செய்த மணிமன்றி னடஞ்செய்த புகழோய்கேள்

குமரகுருபரர் எழுதிய காசிக் கலம்பகம் என்னும் நூலில் வரும் மயங்கிசைக் கொச்சக் கலிப்பா வகையைச் சேர்ந்த செய்யுளில் வரும் இரட்டைத் தரவுகள் பின்வருமாறு.

: நீர்கொண்ட கடலாடை நிலமகளுக் கணியான
: கார்கொண்ட பொழிற்காசிக் கடிநகரங் குளிர்தூங்க
: இடமருங்கிற் சிறுமருங்குற் பெருந்தடங்க ணின்னமிர்தும்
: சடைமருங்கி னெடுந்திரைக்கைப் பெண்ணமிர்துந் தலைசிறப்பக்
: கண்கதுவு கடவுண்மணி தெரிந்தமரர் கம்மியன்செய்
: விண்கதுவு பொலங்குடுமி விமானத்தின் மிசைப்பொலிந்தோய். .......(1)

: நிற்பனவுந் தவழ்வனவு நடப்பனவு மாய்நிலத்துக்
: கற்பமள விலகண்டு முறுகளைகண் காணாமே
: பழங்கணுறு முயிர்கடுயர்க் கடனீத்துப் பரங்கருணை
: வழங்குபர மானந்த மாக்கடலிற் றிளைத்தாட
: உரையாத பழமறையின் முதலெழுத்தி னொண்பொருளை 
: வரையாது கொடுத்திடுநின் வள்ளன்மை வாழ்த்துதுமே. ...................(2)

பகுப்பு:கலிப்பா
தாழிசை (பாவகை)

பாவகைகளில் **தாழிசை** என்பது கலிப்பாவில் வரும் இரண்டாவது உறுப்பைக் குறிக்கும். தாழ்ந்து ஒலிப்பதனால் தாழிசை என்னும் பெயர் ஏற்பட்டதாகக் கூறப்படுகிறது. கலிப்பாவில் பொதுவாக இது முதல் உறுப்பான தரவைத் தொடர்ந்து வரும். இதற்கு **இடைநிலைப்பாட்டு** என்ற மற்றொரு பெயரும் உண்டு. கலிப்பாவில் பொதுவாக மூன்று அல்லது ஆறு தாழிசைகள் இருப்பது வழக்கம். பன்னிரண்டு தாழிசைகள் கொண்ட கலிப்பாக்களும் உள்ளன. 

தாழிசை இரண்டு தொடக்கம் நான்கு அடிகளைக் கொண்டிருக்கலாம். எனினும் இவ்வெண்ணிக்கை தரவிலுள்ள அடிகளின் எண்ணிக்கையிலும் குறைவாக இருக்க வேண்டும் என்பது என்பது விதி.

## எடுத்துக்காட்டுகள்

குமரகுருபரர் இயற்றிய சிதம்பரச் செய்யுட்கோவையில் காணப்படும் கலிப்பாப் பகுதியின் தாழிசைகளைக் கீழே காணலாம். இதன் தரவு மூன்று அடிகளைக் கொண்டது இதனால் அதனிலும் குறைவான எண்ணிக்கையில் அடிகள் அமையவேண்டும் என்பதால் தாழிசை ஒவ்வொன்றும் இரண்டு அடிகளைக் கொண்டு அமைந்துள்ளன. இங்கே மூன்று தாழிசைகள் உள்ளன.

: முருகுயிர்க்கு நறுந்தெரியன் மொய்குழலின் மையுண்கட்
: பொருகயற்குன் றிருமேனி புதுவெள்ளப் புணரியே

: தேன்மறிக்கும் வெறித்தொங்கலறற் கூந்தற்றிருந் திழைகண்
: மான்மறிக்குன் றிருமேனி மலர்முல்லைப் புறவமே.

: பிறையளிக்குஞ் சிறுநுதலப் பெண்ணமுதின் பேரமர்க்கட்
: சிறையளிக்குன் றிருமேனி தேனளிக்கும் பொதும்பரே.

பகுப்பு:கலிப்பா
பாதமி குடைவரைக் கோயில்

thumb|200px|பர்சவநாத் குகை
**பாதமி குடைவரைக் கோயில்** இந்தியாவின் கர்நாடக மாநிலத்தில் உள்ள பாகல்கொட் மாவட்டத்தின் பாதமி என்னும் நகரில் உள்ளது. பாதமி, கி.பி. 6 துடக்கம் 8 ஆம் நூற்றாண்டுகள் வரை கர்நாடகத்தின் பெரும்பகுதியை ஆட்சிபுரிந்த சாளுக்கியர்களின் தலை நகரமாக விளங்கியது. இந்த நகரம் இங்கு காணப்படும் மணற்கல் குன்றுகளில் குடையப்பட்டுள்ள பண்டைக்காலக் குடைவரைகளினாற் பெயர் பெற்றது. 

பாதமி குடைவரைக் கோயில்கள் நான்கு குகைகளை உள்ளடக்கியுள்ளன. 6 ஆம் நூற்றாண்டில் அமைக்கப்பட்ட இவை மென்மையான தக்காணத்து மணற்கல் பாறைச் சரிவுகளிற் குடையப்பட்டுள்ளன. 

பகுப்பு:இந்தியக் கட்டிடக்கலை
பாலக்காட்டுக் கோட்டை

**பாலக்காட்டுக் கோட்டை** இந்தியாவின் கேரள மாநிலத்திலுள்ள பாலக்காடு நகர மத்தியில் அமைந்துள்ளது. கருங்கல்லால் ஆன இக் கோட்டை 1766 ஆம் ஆண்டில் ஹைதர் அலியால் கட்டப்பட்டது. கேரளாவிலுள்ள கோட்டைகளில் நல்ல நிலையிலுள்ள கோட்டைகளில் ஒன்றாக இது விளங்குகிறது.

## வரலாறு
பாலக்காட்டுக் கோட்டை மிகப் பழைய காலத்திலேயே இருந்ததாகக் கருதப்பட்டாலும், இதன் பழைய வரலாறு பற்றி எதுவும் தெரியவரவில்லை. பாலக்காடு அச்சன் எனும் இப் பகுதியின் உள்ளூர் ஆட்சியாளர் தொடக்கத்தில் கோழிக்கோட்டு அரசின் சிற்றரசராக இருந்தார். எனினும் 18 ஆம் நூற்றாண்டின் தொடக்கத்துக்கு முன்னரே இவர் சுதந்திரமாக இயங்கத் தொடங்கினார். 1757 இல் இப்பகுதிமீது கோழிக்கோட்டு அரசு ஆக்கிரமிப்பு நடத்த இருந்த நிலையில், இவர் உதவி கேட்டு ஹைதர் அலிக்குத் தூது அனுப்பினார். பாலக்காடைத் தன் வசம் எடுத்துக் கொள்வதற்காக இச் சந்தர்ப்பத்தை ஹைதர் அலி பயன்படுத்திக்கொண்டான். அப்போதிருந்து 1790 வரை இப் பகுதி மைசூர் சுல்தான்களிடம் அல்லது பிரித்தானியரிடம் இருந்து வந்தது.  1768 இல் முதன்முதலாக பிரித்தானியர் இதனை ஹைதர் அலியிடம் இருந்து கைப்பற்றினர். எனினும் சில மாதங்களில் ஹைதர் அதனை மீண்டும் கைப்பற்றிக் கொண்டான் ஆயினும், கர்னல் ஃபுல்லார்ட்டன் அதனை 1783 இல் மீண்டும் தம்வசப்படுத்தினான். அடுத்த ஆண்டிலேயே இக் கோட்டை கைவிடப்படவே அதனை கோழிக்கோட்டுப் படைகள் கைப்பற்றிக் கொண்டன. 1790 ஆம் ஆண்டில் பிரித்தானியப் படைகள் அதனை இறுதியாகக் கைப்பற்றின. இக் கோட்டை திருத்தம் செய்யப்பட்டு ஸ்ரீரங்கப்பட்டினத்துக்கு எதிரான படை நடவடிக்கைகளுக்கான ஒரு தளமாகப் பயன்படுத்தப்பட்டது. 19 ஆம் நூற்றாண்டின் நடுப்பகுதி வரை இக் கோட்டையில் படைகள் நிலைகொண்டிருந்தன. 1900களின் முற்பகுதியில் இக் கோட்டை தாலுகா அலுவலமாக மாற்றப்பட்டது. இக் கோட்டை ஹைதர் அலியின் மகனான திப்பு சுல்தானின் பெயரைத் தழுவி *திப்பு கோட்டை* என்றும் அழைக்கப்படுவது உண்டு.

பகுப்பு:இந்தியத் தொல்லியற்களங்கள்
பகுப்பு:பாலக்காடு மாவட்டம்
பகுப்பு:கேரளக் கோட்டைகள்
வேலூர்க் கோட்டை

**வேலூர்க் கோட்டை** (*Vellore Fort*) என்பது 16-ஆம் நூற்றாண்டில் கட்டப்பட்ட ஒரு கோட்டை ஆகும். இது தமிழ்நாடின் வேலூரில் அமைந்துள்ளது. இக்கோட்டை இந்தியத் தொல்லியல் துறையின் கட்டுப்பாட்டில் உள்ளது.

## அமைப்பு
கருங்கல்லால் கட்டப்பட்ட அழகிய இக்கோட்டை இதன் பாரிய மதில்கள், அகழி மற்றும் உறுதியான கல் கட்டுமானங்களுக்குப் பெயர் பெற்றது. ஒரேயொரு வாயில் கொண்ட அமைப்பில் கட்டப்பட்டுள்ள இக்கோட்டை 133 ஏக்கர் பரப்பளவில் கட்டப்பட்டுள்ளது. 191 அடி அகலமும் 29 அடி ஆழமும் கொண்ட அகழி இக்கோட்டையைச் சுற்றிலும் அமைந்துள்ளது. இக்கோட்டைக்குள் ஒரு இந்துக் கோயில், கிறித்தவ தேவாலயம், பள்ளிவாசல் ஆகியவை உள்ளன.

## சிறப்பு
இந்தியாவில் அகழியோடு கூடிய ஒரே கோட்டை என்ற பெயரைப் பெற்ற இக்கோட்டையின் மூன்று பக்கங்களில் மட்டுமே தண்ணீர் உள்ளது. கிழக்குப் பக்கத்தில் நுழைவாயில் உள்ளது. மேலும் வேலூர் அரசு அருங்காட்சியகம் 1999 ஏப்ரல் முதல் நாளில் இருந்து வேலூர் கோட்டைக்குள் இயங்கி வருகிறது.

## உருவாக்கம்
விஜயநகரப் பேரரசுக் காலத்தில் நாயக்கர் மன்னரான, இப்பகுதியை கி.பி. 1536 முதல் 1595 வரை ஆண்ட குச்சி பொம்முன நாயக்கரால் கட்டப்பட்டது.

## வரலாறு
நாயக்கர்களிடம் இருந்து பீஜப்பூர் சுல்தானுக்கும், பின்னர் மராட்டியருக்கும், தொடர்ந்து ஆற்காடு நவாப்புகளுக்கும் இறுதியாகப் பிரித்தானியருக்கும் இக்கோட்டை கைமாறியது. 1947 இல் இந்தியா விடுதலை பெறும்வரை இக் கோட்டை பிரித்தானியர்களிடமே இருந்தது. பிரித்தானியர் காலத்தில் இக்கோட்டையிலேயே திப்பு சுல்தான் குடும்பத்தினரைச் சிறை வைத்திருந்தனர் , திப்புவின் குடும்பத்தினர் 1806 கிளர்ச்சிக்குப் பிறகு கல்கத்தாவில் உள்ள சிறைக்கு மாற்றப்பட்டனர்,இலங்கையின் கண்டியரசின் கடைசி மன்னனான ஸ்ரீவிக்கிரம ராஜசிங்கனும் இங்கேயே சிறை வைக்கப்பட்டிருந்தான். பிரித்தானியருக்கு எதிரான முதலாவது கிளர்ச்சி இக் கோட்டையிலேயே 1806 ஆம் ஆண்டில் நடந்தது. விஜயநகரத்துப் பேரரசன் ஸ்ரீரங்க ராயனின் குடும்பத்தினர் கொல்லப்பட்டது இந்தக் கோட்டையிலேயே ஆகும்.

## மேற்கோள்கள்

## மேலும் பார்க்க
* வேலூர் மாவட்டச் சுற்றுலாத் தலங்கள்
* வேலூர் ஜலகண்டேஸ்வரர் கோயில்
* கொண்டா ரெட்டி கோட்டை

பகுப்பு:வேலூர் மாவட்டத்திலுள்ள கோட்டைகள்
பகுப்பு:விஜயநகரப் பேரரசு
தென்கோ நடவடிக்கை

**தென்கோ நடவடிக்கை**  (Kyūjitai: , Shinjitai:  *தென்கோ சகுசென்*) என்றழைக்கப்பட்ட *தென் இச்சி கோ* (கருத்து:விண்ணகம் நடவடிக்கை ஒன்று) இரண்டாம் உலகப் போரின் போது யப்பானியப் பேரரசால் முன்னெடுக்கப்பட்ட இறுதியான பெரும் கடல் நடவடிக்கையாகும்.

1945 ஏப்ரல் மாதம் அப்போது உலகின் பெரிய போர்க்கப்பலான யப்பானிய யமாத்தோ  போர்க்கப்பலும் மேலும் 9 போர்க் கப்பல்களும் ஒகினவா சண்டையில் ஈடுப்பட்டிருந்த நேச நாட்டுப்படைகள் மீது தற்கொலைத் தாக்குதல்களை நடத்தும் நோக்கில் அங்கு அனுப்பப் பட்டிருந்தன. எனினும் இக்கப்பல் தொகுதி ஒகினவாவை அடையும் முன்னர் ஐக்கிய அமெரிக்காவின் விமானத் தாங்கிக் கப்பலில் இருந்து புறப்பட்ட விமானங்களால் யப்பானிய கப்பல் தொகுதி  தாக்கப்பட்டு தடுத்து நிறுத்தப்பட்டு அண்ணளவாக முற்றாக அழிக்கப்பட்டது. யமத்தோவும் மேலும் 5 கப்பல்களும் மூழ்கடிக்கப்பட்டன.

இச்சண்டை பசிபிக் அரங்கில் ஐக்கிய அமெரிக்காவின் வானாதிக்கத்தையும் வான் பாதுகாப்பற்ற போர்க்கப்பப்பல்களின் நிலையையும் எடுத்துக்காட்டியது. நேசப்படைகளின் யப்பான் மண் ஆக்கிரமிப்பை மந்தப்படுத்துவதற்கு பலனற்ற தாக்குதல்களில் பாரிய அளவு யப்பானியர்களை பலிகொடுக்க தயாராக இருப்பதையும் எடுத்துக் காட்டுயது.

## மேற்கோள்கள்

பகுப்பு:பசிபிக் போர்முனை (இரண்டாம் உலகப் போர்)
பகுப்பு:யப்பான் ஈடுபட்ட சண்டைகள்
மின்னுற்பத்தித் திறன் அடிப்படையில் இந்திய மாநிலங்களின் பட்டியல்

மின்னுற்பத்தித் திறன் அடிப்படையில் இந்திய மாநிலங்களின் பட்டியல். மின்னாற்றல் அமைச்சகத்தின் 31-12-11 குறிப்பின் அடிப்படையாகத் தொகுக்கப்பட்டது. (இலக்கங்கள் எல்லாம் மில்லியன் மெகாவாட்களாகும்)

## இவற்றையும் பார்க்க
* தேசிய அனல் மின் நிறுவனம்
* உள்நாட்டு ஒட்டுமொத்த உற்பத்தி அடிப்படையில் இந்திய மாநிலங்கள்

## மேற்கோள்கள்

பகுப்பு:இந்திய மாநிலங்கள் தொடர்பான பட்டியல்கள்
பசிபிக் போர்

**பசிபிக் போர்** என்பது இரண்டாம் உலகப் போரின் போது பசிபிக் மாக்கடலில் நடைபெற்ற சண்டைகளை கூட்டாக அழைக்கப் பயன்படுத்தப்படுகிறது. இப்போர் கிழக்கு ஆசியாவில் ஜூலை 7,  1937 முதல் ஆகஸ்ட் 14, 1945 வரை நடைபெற்றது. டிசம்பர் 7, 1941க்குப் பின்னர் பேர்ல் துறைமுகத் தாக்குதல் உட்பட,  யப்பானிய படைகளால்  நேச நாடுகள் பலவற்றின் மீது மேற்கொள்ளப்பட்ட தாக்குதல்களுக்கும் ஆக்கிரமிப்புகளுக்கும் பின்னரே பல முக்கிய போர் நடவடிக்கைகள் தொடங்கின.

## மேற்கோள்கள்


பகுப்பு:பசிபிக் போர்முனை (இரண்டாம் உலகப் போர்)
பகுப்பு:யப்பான் ஈடுபட்ட சண்டைகள்
கண்டி நாயக்கர்

**கண்டி நாயக்கர்** என்போர் இலங்கையின் கண்டி அரசை ஆண்ட, தென்னிந்திய நாயக்கர் அரச மரபைச் சேர்ந்தவர்களைக் குறிக்கும். இவர்கள் கண்டியைத் தலை நகராகக்கொண்டு 1707 ஆம் ஆண்டுக்கும் 1815 ஆம் ஆண்டுக்கும் இடையில் ஆண்டு வந்தனர். இலங்கையின் கடைசி அரச மரபும் இதுவே. இவர்கள் தொடக்கத்தில் விசயநகரப் பேரரசின் கீழ் பாளையக்காரராக இருந்து பின்னர் சுதந்திர அரசமரபை உருவாக்கிய மதுரை நாயக்க மரபைச் சேர்ந்தவர்கள் ஆவர். 

கண்டிய அரசமரபினருடன் செய்துகொண்ட மணத்தொடர்புகளின் வழியாகவே இவர்களுக்குக்  கண்டியரசின் அரசுரிமை கிடைத்தது. இம் மரபைச் சேர்ந்த நான்கு அரசர்கள் கண்டியை ஆண்டுள்ளனர். இவர்கள் இந்துக்களாக இருப்பினும் இலங்கையில் பௌத்தமதத்தின் மறுமலர்ச்சிக்கு இவர்கள் பெருந்தொண்டாற்றியுள்ளனர்.

## மரபின் தோற்றம்
கண்டி நாயக்கர் மரபுக்கு முந்திய கண்டி அரச மரபினர் எப்போதுமே மதுரை நாயக்கர் அல்லது தஞ்சாவூர் நாயக்கர் மரபிலிருந்து பெண் கொண்டனர். கண்டி அரச மரபின் கடைசி அரசன் வாரிசு இல்லாமல் இறந்தபோது, மதுரை நாயக்கர் மரபைச் சேர்ந்த  அரசியின் தம்பி மதுரையிலிருந்து  அழைத்து வரப்பட்டு அரசனாக்கப்பட்டான். அக்காலத்தில் வழக்கில் இருந்த மருமக்கதாயம் என்னும் முறையை ஒட்டியே இவ்வாறு செய்யப்பட்டது. இதன் பின்னர் தொடர்ந்து வந்த அரசர்களும் இம் மரபில் இருந்தே வந்தனர்.

## கண்டி நாயக்க மன்னர்கள்
 

கண்டி நாயக்க மரபு 1739 ஆம் ஆண்டில் தொடங்கியது. இம் மரபில் வந்த கண்டியரசர்களில் பட்டியலைக் கீழே காணலாம்.

# சிரீ விசய இராசசிங்கன் (1739 - 1747)
# கீர்த்தி சிரீ இராசசிங்கன் (1747 - 1782)
# சிரீ இராசாதி இராசசிங்கன் (1782 - 1798)
# சிரீ விக்கிரம இராசசிங்கன் (1798 - 1815)

## வழித்தோன்றல்
சமூக சீர்திருத்தவாதியான பட்டுக்கோட்டை அழகிரி, கண்டி மன்னர் ஸ்ரீ விக்கிரம ராஜசிங்கனின் வம்சாவளியைச் சேர்ந்தவர் ஆவர்.

## இவற்றையும் பார்க்க
ஆட்சியாளர் பட்டியல், இலங்கை

## மேற்கோள்கள்


## மூலங்கள்
;ஆங்கிலத்தில்
* Robert Binning, *A Journal of Two Years' Travel in Persia, Ceylon, etc. Volume 1*. (Wm. H. Allen & Co., 1857)
* Horace Hayman Wilson, *The history of British India, from 1805 to 1835*. (James Madden, 1858)
## வெளி இணைப்புகள்
* நாயக்கர்கள் காலம் - காணொளி

பகுப்பு:கண்டி மன்னர்கள்
பகுப்பு:கண்டி இராச்சியம்
பகுப்பு:இலங்கை வரலாறு
பகுப்பு:தென்னிந்திய வரலாறு
ஸ்ரீ விஜய ராஜசிங்கன்

**ஸ்ரீ விஜய ராஜசிங்கன்** 1739 தொடக்கம் 1747 ஆம் ஆண்டுவரை இலங்கையின் கண்டி அரசை ஆண்ட மன்னனாவான். தென்னிந்திய மதுரை நாயக்கர் மரபில் பிறந்த இவனே கண்டி நாயக்கர் மரபை உருவாக்கியவன் ஆவான். கண்டி அரச மரபின் கடைசி அரசனான ஸ்ரீ வீர பரக்கிரம நரேந்திரசிங்கன் மதுரை நாயக்க மரபைச் சேர்ந்த பெண்கள் இருவரை மணம் புரிந்திருந்தான். இருவருக்கும் பிள்ளைகள் இல்லை. இவனது இன்னொரு மனைவி மாத்தளைப் பகுதியின் பிரபுத்துவ குடும்பத்தைச் சேர்ந்தவள். அவளுக்கு ஒரு குழந்தை பிறந்ததாயினும் இளம் வயதிலேயே இறந்துவிட்டது. அரசனுக்கு அவனது ஆசைநாயகி ஒருத்திமூலம் ஒரு மகன் இருந்தான். அவனது பிறப்புக் காரணமாக அவனுக்கு அரசுரிமை கிடையாது. எனவே கண்டியின் மரபுரிமை வழக்கின்படி தனது மூத்த அரசியின் தம்பியைத் தனது வாரிசாக அரசன் தெரிந்தெடுத்தான். இவன் தனது தமக்கையார் மணமுடித்தகாலம் முதலே கண்டி அரண்மனையிலேயே வளர்ந்தவன். 

1739 இல் நரேந்திரசிங்கன் காலமானான். அரசியின் தம்பி, ஸ்ரீ விஜய ராஜசிங்கன் என்னும் பெயருடன் சிம்மாசனம் ஏறினான். 

இவன் ஒரு பண்பாடுள்ள அரசனாக விளங்கினான். இந்து சமயத்தைச் சேர்ந்தவனாக இருந்தபோதிலும், கண்டியின் அரச மதமாக விளங்கிய புத்த சமயத்தின் வளர்ச்சியில் பெரும் அக்கறை காட்டினான். ஆளுயரப் புத்தர் சிலைகளை படுத்த, நின்ற மற்றும் இருந்த நிலையில், நாட்டின் பல பகுதிகளிலும் உள்ள மலைக்குகைகளில் செதுக்குவித்தான். இவன் தனக்கு சார்பானவர்களுக்கு முக்கிய பதவிகளை வழங்கினான். பிலிமத்தலாவை அரசனுக்கு சார்பாக இருக்கவில்லை. ஆகையால் அவனது மகா அதிகாரம் பதவியை தனக்கு சார்பாக இருந்த சமரக்கொடிக்கு வழங்கினான். லெவ்கே திசாவைக்கு நாலு கோறளை பதவியையும், வெளிவிட்ட சாமநேருவுக்கு ராஜகுரு பதவியையும் வழங்கினான். 

இவனது காலத்தில் இலங்கையில் கரையோரப் பகுதிகளை ஆண்டுவந்த ஒல்லாந்தருடன், வணிகம் தொடர்பில் பல பிணக்குகள் ஏற்பட்டன. இவன் பல கிறிஸ்தவ தேவாலயங்களை இடித்தான். போத்துக்கீசர், ஒல்லாந்தர் ஆகியோருக்கு எதிராகக் கடும் நடவடிக்கைகளையும் எடுத்தான். ஸ்ரீ விஜய ராஜ சிங்கன் நாயக்க வம்ச இளவரசியை மணந்து, அவளை தனது பட்டத்து இராணி ஆக்கினான். கி.பி.1747 ல் இவன் இறக்கும் போது இவனுக்கு பிள்ளைகள் இல்லை.

## இவற்றையும் பார்க்க
*ஆட்சியாளர் பட்டியல், இலங்கை
*கண்டி நாயக்கர்

## மூலம்
* இலங்கை மன்னர்களும் ஆட்சியாளர்களும்
பகுப்பு:1747 இறப்புகள்
பகுப்பு:கண்டி மன்னர்கள்
எரிமலை மற்றும் ரியுகுயு தீவுகளுக்கான போர்

**எரிமலை மற்றும் ரியுகுயு தீவுகளுக்கான போர்** (*Volcano and Ryukyu Islands campaign*) எனபது இரண்டாம் உலகப் போரில் பசிபிக் போரின் ஓர் அங்கமாக நேசப் படைகளுக்கும் யப்பானியப் பேரரசுப் படைகளுக்குமிடையே பசிபிக் பெருங்கடலில்  1945 ஜனவரி முதல் யூன் வரையான காலப்பகுதியில் நடைபெற்ற சண்டைகள், முறியடிப்புச் சமர்கள் என்பவற்றைக் குறிக்கும்.

இப் போர் எரிமலை மற்றும் ரியுகுயு தீவுக் கூட்டத்தில் நடைபெற்றது. இப்போரின் முக்கிய சண்டைகளாக இவோ ஜீமா சண்டை (பெப்ரவரி 16-மார்ச் 26, 1945) ஒகினவா சண்டை (ஏப்ரல் 1-ஜூன் 21, 1945) என்பவற்றையும் முக்கிய கடற் சமராக தென்கோ நடவடிக்கையையும் குறிப்பிடலாம்.

இப்போரானது நெசப்படைகளின் யப்பான் அக்கிரமிப்புச் சமரின் ஒரு பகுதியாகும். ஆக்கிரமிப்புக்குத் தேவையான பின்னணித் தளங்களாக இவற்றை பயன்படுத்துவதும் யப்பானின் கப்பல் போக்குவரத்துகளை தடை செய்வதும் இதன் நோக்கமாக இருந்தன. இரோசிமா நாகசாகி நகரங்கள் மீதான ஐக்கிய அமெரிக்காவின் அணுகுண்டுத் தாக்குதல், இரசியா யப்பான் மீது போர் அறிவிப்பு போன்ற நிகழ்வுகள், யப்பான் சரணடைந்தமை, இரண்டாம் உலப்போர் முடிவுற்றமை ஆக்கிரமிப்பு நடைபெறவில்லை.

## மேற்கோள்கள்
* 

பகுப்பு:பசிபிக் போர்முனை (இரண்டாம் உலகப் போர்)
பகுப்பு:யப்பான் ஈடுபட்ட சண்டைகள்
ஹியூஜென்ஸ் (விண்கலம்)

**ஹியூஜென்ஸ் விண்ணுளவி** அல்லது **ஹியூஜென்ஸ் விண்ணாய்வி** (*Huygens probe*), சனிக் கோளின் நிலவான டைட்டனில் தரையிறங்க ஐரோப்பிய விண்வெளி முகமையினால் வடிவமைக்கப்பட்டு நாசா, மற்றும் ஐரோப்பியக் கூட்டில் விண்ணுக்கு ஏவப்பட்ட ஓர் ஆளில்லா விண்கலம் அல்லது விண்ணுளவி ஆகும். இவ்வுளவிக்கு டச்சு அறிவியலாளர் கிரிஸ்டியன் ஹியூஜென்சின் (1629-1695) நினைவாக *ஹியூஜென்ஸ்* எனப் பெயரிடப்பட்டது. காசினி-ஹியூஜென்ஸ் விண்கலம் கூட்டாக பூமியில் இருந்து 1997 அக்டோபர் 15 இல் விண்ணுக்கு ஏவப்பட்டது. *ஹியூஜென்ஸ்*, *காசினி* என்ற தாய்க்கப்பலில் இருந்து 2004 டிசம்பர் 25 இல் பிரிந்தது. இது பின்னர் 20 நாட்கள் தொடர்ந்து 36,000 மைல் தூரம் பயணம் செய்து டைட்டனின் வளி மண்டலத்தில் வினாடிக்கு 3.6 மைல் வேகத்தில் சென்று டைட்டனில் 2005 சனவரி 14 இல் தரையிறங்கியது. இதுவே டைட்டன் துணைக்கோளில் மட்டுமல்லாது வெளிப்புற சூரியக் குடும்பத்தில் தரையிறங்கிய முதலாவது விண்கலமும் ஆகும். பூமியில் இருந்து அதி கூடியளவு தூரத்தில் தரையிறங்கிய ஒரேயொரு விண்கலமும் இதுவாகும். ஹியூஜென்சு டைட்டனில் தரையிறங்கியதில் இருந்து 90 நிமிடங்கள் வரை செய்திகளை பூமிக்கு அனுப்பிக் கொண்டிருந்தது. டைட்டானின் தள வெப்பத்தில் (-179 செ), விண்கலத்தின் மின்கலன்கள் நீடித்து இயங்க முடியாமல் உறைந்து போய் விடும். 

## அமைப்பு
9 அடி விட்டமும் 318 கிலோகிராம் எடையும் கொண்டது ஹியூஜென்ஸ் உளவி. ஆறு ஆய்வுக் கருவிகளைக் கொண்டது. ஹியூஜென்சின் கருவிகளை இயக்கும் மின்கலங்கள் 1.8 கிலோவாட் மின்னாற்றல் பெற்றவை. 20 நாட்கள் டைட்டான் உளவி சூழ்மண்டலத்தில் பயணம் செய்து இறங்கிய பின், மொத்தம் 120 நிமிடங்கள் மின்கலங்கள் இயக்கத்தில் இருந்து, அதன் தன்னியக்கிக் கருவிகள் வாயுவின் அழுத்தம், வெப்பநிலை, திணிவு ஆகியவற்றைப் பதிவு செய்து தாய்க்கப்பல் காஸ்சினி மூலமாகப் பூமிக்கு அனுப்பியது.

ஹியூஜென்ஸ் முதலில் அனுப்பிய படங்களில் இருந்து அது எண்ணெய்க்கடல் கரை எல்லையில் (Oily Ocean Shoreline) இறங்கியதாக அவதானிக்கப்பட்டது.

## குறிப்புகளும் மேற்கோள்களும்


## வெளி இணைப்புகள்
* சனிக் கோளின் நிலவில் திரவம் இருப்பதை நாசாவின் விண்கலம் படம் பிடித்தது, விக்கிசெய்தியில், டிசம்பர் 20, 2009
* சனிக் கோளின் நிலவில் உப்புப் பெருங்கடல் இருக்கலாம், ஆய்வுகள் தெரிவிப்பு, விக்கிசெய்தியில், சூன் 26, 2011
* ஹியுஜென்ஸ் உளவி டைட்டானில் இறங்கியது
* ஐரோப்பிய விண்வெளி ஆணையக இணையத்தளம் 
* நாசாவின் காசினி-ஹியூஜென்ஸ் பக்கம்
* நியூ சயன்ரிஸ்ட் 

பகுப்பு:ஐரோப்பிய விண்வெளித் திட்டங்கள்
தமிழ் மறுமலர்ச்சிக் காலம்

வெளி ஆக்கிரமிப்புக்களாலும் காலனித்துவ ஆதிக்கத்தாலும் தமிழ் தேங்கி கிடந்த நிலையில் இருந்து மீண்டு தமிழின் தொன்மையையும், தொடர்ச்சியையும், சிறப்பையும் தமிழர்கள் தாம் அறிந்தும் பிறரும் அறியக்கூடியவாறு நிலைநிறுத்த தொடங்கிய காலப்பகுதி **தமிழ் மறுமலர்ச்சி காலம்** ஆகும்.  "கி.பி. 1887 முதல் தமிழின் மறுமலர்ச்சி காலம் முதல் தமிழின் மறுமலர்ச்சி காலம் எனலாம்.  இவ்வாண்டில் இருந்துதான் கல்வெட்டுக்களின் அறிக்கைகள் வெளிவரத்தொடங்கின.  தமிழின் தலையெழுத்தும் மாறத் தொடங்கியது.  தமிழின் தொன்மை வெளியுலகத்துக்கு தெரிய ஆரம்பித்தது.  பண்டைத் தமிழரின் நாகரிகத்தை உலகம் அறிய முற்பட்டது."   

இந்த மறுமலர்ச்சிக்கு மேலைநாடுகளில் இருந்து சமயம் பரப்ப வந்த மேலைநாட்டு அறிஞர்களின் ஆய்வுகளும் உதவியது.  குறிப்பாக கால்டுவெல் 1856-இல் எழுதிய 'திராவிடமொழிகளின் ஒப்பிலக்கணம்' *(The Comparative Grammar of the Dravidian Languages)* ஆய்வு தமிழின் தனித்துவ பண்பை நிறுவ உதவியது.  

19 ஆம் ஆண்டின் இறுதிப் பகுதியில் தமிழறிஞர்கள் சங்க ஏடுகளை தேடிப் பெற்று அச்சுப் பதிப்புச் செய்து பொது மக்களுக்கு எடுத்து செல்லும் பணியையும் செய்தனர். இந்த பணியை செய்தவர்களில் உ. வே. சாமிநாதையர்,  சி. வை. தாமோதரம்பிள்ளை, ஆறுமுக நாவலர் ஆகியோர் குறிப்பிடத்தக்கவர்கள்.  

## மேற்கோள்கள்


பகுப்பு:தமிழ் மொழி வரலாறு
பகுப்பு:தமிழ்நாட்டு பண்பாட்டு வரலாறு
எலிபண்டா குகைகள்

**எலிபண்டா குகைகள்**, மும்பை கடற்கரைக்கு அப்பால், மும்பாய்த் துறைமுகப் பகுதியில் அமைந்துள்ள *காராப்புரி*  (Gharapuri) தீவில் அமைந்துள்ளன. போத்துக்கீசர் இத்தீவுக்கு *எலிபண்டாத் தீவு* எனப் பெயரிட்டனர். 1987 ஆம் ஆண்டில் இக் குகைகளை யுனெஸ்கோ  நிறுவனம் உலகப் பண்பாட்டுப் பாரம்பரியக் களமாக அறிவித்தது.
பல உள்நாட்டு வெளிநாட்டுச் சுற்றுலாப் பயணிகள் இங்கு வருகின்றனர். இங்குள்ள சிற்பங்களைத் துப்பாக்கி சுடும் பயிற்சிக்கு இலக்காகப் போத்துக்கீசர் பயன்படுத்தியதனால் பல சிற்பங்கள் சிதைக்கப்பட்டு உள்ளன.

இக் குகைகள் 9 முதல் 13 ஆம் நூற்றாண்டுகளுக்கு உட்பட்ட சில்காரா அரசர்களில் காலப் பகுதியைச் சேர்ந்தவையாகக் கருதப்படுகின்றன. இவ்விடத்தைச் சேர்ந்த சில சிற்பங்கள் இராஷ்டிரகூடர் மற்றும் சாளுக்கியர் காலத்தைச் சேர்ந்தவையாகவும் கருதப்படுகின்றன. எலிபண்டாவின் திரிமூர்த்தி சிலை எனப்படும் சிவன் சிலையின் மூன்று முகங்கள் மும்மூர்த்திகளான பிரம்மா, விஷ்ணு, சிவன் ஆகியோரைக் குறிப்பதாகக் கூறப்படுகிறது. இது ராஷ்டிரகூடர்களின் அரச சின்னமும் ஆகும். நடராசர், சதாசிவன் ஆகியோரின் புடைப்புச் சிற்பங்களும், அர்த்தநாரீஸ்வரர் சிலைகளும் ராஷ்டிரகூடர் காலத்தைச் சேர்ந்த பிற கலைப் படைப்புக்களாகும்.

இக்குடைவரைக் கோயில் தொகுதி சுமார் 60,000 சதுர அடி பரப்பளவில் அமைந்துள்ளது. இவ்விடத்தில், அழகிய புடைப்புச் சிற்பங்களும், சிற்பங்களும், ஒரு சிவன் கோயிலும் உள்ளன.  பாறைகளில் குகைகள் குடையப்பட்டுள்ளன.

## படக்காட்சியகம்

File:Elephanta Caves, Mumbai.jpg|எலிபெண்டா குகைகள்
File:Shiva cave in Elephanta Caves.JPG|எலிபெண்டா குகைகள்
File:Elephanta Caves Gangadhara.jpg|கங்காதர மூர்த்தி (வலது), துவார பாலகர்கள் (இடது) 
File:Ardhanari@ Elephanta Caves.jpg|அர்த்தநாரீஸ்வரர்
File:Elephanta caves pic.jpg|கயிலை மலையில் சிவ-பார்வதி
File: Elephanta Ravana.JPG| கயிலை மலையை தூக்கும் இராவணன்
File:Cave 3 Elephanta Caves Elephanta Island India - panoramio.jpg|குகை எண் 3
File:"Caves of Elephanta," from the Illustrated London News, 1875.jpg|  எலிபெண்டா குகைகள்
File:"The Caves of Elephants, near Bombay," Illustrated London News, 1875.jpg|எலிபெண்டா குகைகள்



## மேற்கோள்கள்


## வெளி இணைப்புகள்

*
*Elephanta panorama 
*Video of the caves MTDC site 
*Elephanta Caves by Wondermondo
*Elephanta Cave  – காணொலி
*Elephanta Caves – காணொலி
* ELEPHANTA CAVES DOCUMENTARY – காணொலி

பகுப்பு:மகாராட்டிர இந்துக் கோயில்கள்
பகுப்பு:குடைவரைச் சிற்பங்கள்
பகுப்பு:குடைவரைக் கோயில்கள்
பகுப்பு:மகாராட்டிரத்தில் உள்ள குகைகள்
பகுப்பு:மும்பை
பகுப்பு:மும்பையின் புவியியல்
கேரள நீர்த்தேக்கங்களின் பட்டியல்

கீழுள்ளது கேரள மாநிலத்தில் உள்ள நீர்த்தேக்கங்களின் பட்டியல் ஆகும்.

## மேற்கோள்கள்
*
திண்டுக்கல் கோட்டை

**திண்டுக்கல் கோட்டை** இந்தியாவின், தமிழ்நாடு மாநிலத்தில் உள்ள திண்டுக்கல் நகரில் உள்ளது. இது பொ.ஊ. 14-ஆம் நூற்றாண்டில் விஜயநகர பேரரசின் மன்னர் முத்துக்கிருஷ்ணப்ப நாயக்கரால் கட்டப்பட்டது. பின்னாளில் மைசூர் அரசன் வெங்கடப்பவால் கைப்பற்றப்பட்டது. பின்னர் ஹைதர் அலி, திப்பு சுல்தான் ஆகியோர் திண்டுக்கலை கைப்பற்றினர். பிற்காலத்தில் இது ஒரு முக்கியமான கோட்டையாக விளங்கியது. 1799-ஆம் ஆண்டில் இது பிரித்தானியக் கிழக்கிந்தியக் கம்பனியின் கட்டுப்பாட்டுக்குள் வந்தது. தற்போது  இந்தியாவின் தொல்லியல் ஆய்வுத் துறையினரால் பராமரித்து வருவதுடன் சுற்றுலாப் பயணிகள் பார்ப்பதற்கும் அனுமதிக்கப்படுகின்றது.

## மேற்கோள்கள்

பகுப்பு:தமிழ்நாட்டிலுள்ள தொல்லியற்சின்னங்கள்
பகுப்பு:திண்டுக்கல் மாவட்டத்திலுள்ள கோட்டைகள்
1711

[right|thumb| [ஜனவரி 16: ஜோசப் வாஸ் அடிகள் இறப்பு.]]
**1711**  (**[[ரோம எண்ணுருக்கள்|MDCCXI]]**) ஒரு வியாழக்கிழமையில் ஆரம்பமான ஒரு கிரிகோரியன் சாதாரண ஆண்டாகும். பழைய ஜூலியன் நாட்காட்டியில் இது திங்கட்கிழமையில் ஆரம்பமானது.

## நிகழ்வுகள்
* ஜனவரி 16 - கோவாவில் பிறந்து இலங்கை கத்தோலிக்கருக்கு சேவை செய்வதற்கு வந்த குருவானவர் யோசப் வாஸ் அடிகள் கண்டியில் இறந்தார்.
* பெப்ரவரி - முதலாவது மார்டி கிரா ஊர்வலம் அமெரிக்காவில் அலபாமாவில் பிரெஞ்சுக் குடியேறிகளால் நடத்தப்பட்டது.
* ஜூன் 6 -  யாழ்ப்பாணத்தில் இந்து மதச் சடங்குகள் நடத்துவதற்கு ஒல்லாந்து அரசினால் தடை விதிக்கப்பட்டது. 
* செப்டம்பர் 22 - டஸ்கரோரா ஆதிகுடிகள் வட கரோலினாவில் பாம்லிக்கோ ஆற்றுப் படுகையில் குடியேற்றவாசிகளைத் தாக்கி 130 பேரைக் கொன்றனர்.
* அக்டோபர் 14 - யோஸ்டொஸ் என்பவன் டெவோஃபுளொஸ் என்பவனைக் கொன்று எதியோப்பியாவின் மன்னனாக முடி சூடினான்.

## நாள் அறியப்படாதவை
* ஜோன் ஷோர் *tuning fork* ஐக் கண்டுபிடித்தார்.

## பிறப்புகள்
* பெப்ரீசியஸ் முதல் தமிழ்-ஆங்கில அகராதி தொகுத்தவர் (இ. 1791)

## இறப்புகள்
* சனவரி 16 - ஜோசப் வாஸ் அடிகள், (பி. 1651)

## 1711 நாற்காட்டி

## மேற்கோள்கள்

*
வஞ்சிப்பா

**வஞ்சிப்பா** என்பது தமிழ் யாப்பிலக்கணம் கூறும் பாவகைகளுள் ஒன்று. 
பாவகைகளுக்கு அடிப்படையான ஓசை வகைகளுள், தூங்கலோசையே வஞ்சிப்பாவுக்கு அடிப்படையாகும். 
வஞ்சி போல் நடக்கும் அடிகளைக் கொண்டதால் இதனை வஞ்சிப்பா என்றனர் என்று யாப்பருங்கலம் விருத்தி உரை  கூறுகிறது. 
வஞ்சிப்பாவின் அடிகளில் அமையும் சீர்களின் தன்மை மற்றும் அவற்றின் எண்ணிக்கை ஆகியவற்றைப் பொறுத்து வஞ்சிப்பாக்கள் இரு வகையாக உள்ளன. 
அவை,
# குறளடி வஞ்சிப்பா
# சிந்தடி வஞ்சிப்பா
எனப்படும். குறளடி என்பது இரண்டு சீர்களைக் கொண்ட அடியைக் குறிக்கும். எனவே குறளடி வஞ்சிப்பாக்களில் ஒவ்வொரு அடியிலும் இரண்டு சீர்கள் காணப்படும். சிந்தடி என்பது மூன்று சீர்களால் அமைந்த அடியைக் குறிக்கும். எனவே மூன்று சீர்களால் அமைந்த அடிகளைக் கொண்ட வஞ்சிப்பா சிந்தடி வஞ்சிப்பா ஆகும். இச் சீர்கள் மூன்று அசைகள் கொண்டவையாகவோ அல்லது நான்கு அசைகள் கொண்டவையாகவோ இருக்கலாம். மூவசைச் சீர்களாயின் அவை வஞ்சிச்சீர் என அழைக்கப்படும், நிரையசையை இறுதியில் கொண்ட சீர்களாக இருத்தல் வேண்டும். நான்கு அசைகளைக் கொண்ட சீர்கள் ஆயின் அவையும் நிரை அசையில் முடியும் சீர்களாக இருத்தல் வேண்டும்.  

வஞ்சிப்பாவில் பெரும்பாலும் கனிச்சீர்களும், இருவகை வஞ்சித்தளையும் வரும். சிறுபான்மையாக பிற சீரும், தளையும் வரும். 

வஞ்சிப்பா குறைந்த அளவாக மூன்று அடிகளைக் கொண்டிருக்கும். தேவையைப் பொறுத்து அடிகளின் எண்ணிக்கை இதற்கு மேல் எத்தனையும் இருக்கலாம். வஞ்சிப்பாக்களின் முடிவில் தனிச்சொல், சுரிதகம் ஆகிய உறுப்புக்களும் அமைந்திருக்கும். சுரிதகம் எப்பொழுதும் ஆசிரியச் சுரிதகமாகவே இருக்கும்.

பகுப்பு:வஞ்சிப்பா

;குறளடி வஞ்சிப்பா

 “பூந்தாமரைப் போதலமர
 தேம்புனலிடை மீன்றிரிதரும்
 வளவயலிடைக் களவயின்மகிழ்
 வினைக்கம்பலை மனைச்சிலம்பவும்
 மனைச்சிலம்பிய மணமுரசொலி
 வயற்கம்பலைக் கயலார்ப்பவும்
 நாளும்
 மகிழும் மகிழ்தூங் கூரன்
 புகழ்த லானப் பெருவண் மையனே”

‘நாளும்’ என்பது தனிச்சொல். செய்யுள் இரண்டடி ஆசிரியச் சுரிதகத்தால் முடிந்தது.

; சிந்தடி வஞ்சிப்பா

  “கொடிவாலன குருநிறத்தன குநற்தாளன
   வடிவாளெயிற் றழலுளையன வள்ளுகிரன
   பணையெருத்தி னிணையரிமா னணையேறித்
   துணையல்லாத் துறவுநெறிக் கிறைவனாகி
   எயினடுவ ணினிதிருந் தெல்லோர்க்கும்
   பயில்படுவினைப் பத்திமையிற் செப்பினோன்
   புணையெனத்
   திருவுறு திருந்தடி திசைதொழ
   விரிவுறு நற்கதி வீடுநனி யெளிதே.”

புணையென என்பது தனிச்சொல். இந்தச் செய்யுள் இரண்டடி ஆசிரியச் சுரிதகத்தால் முடிந்தது.
அறிவியல் புனைவு

அறிவியல் அம்சங்களை சாரமாக அல்லது பின்புலமாக கொண்டு கற்பனையுடன் கலந்து ஆக்கப்படும் படைப்புக்களே **அறிவியல் புனைவு** அல்லது **அறிபுனை** ஆகும். "அமெரிக்கன் ஹெரிடேஜ் ஆங்கில மொழி அகராதி" அறிவியல் புனைவுகளை "அறிவியல் முன்னேற்றம் மற்றும் அறிவியல் சித்தாந்தங்களை தன் கருவில் ஒரு பாகமாகவோ அல்லது கதைக்கருவின் பின்புலமாகவோ கொண்ட புனைவு, குறிப்பாக வருங்கால அறிவியல் சாத்தியக்கூறுகளை உள்ளடக்கியது". என கூறுகிறது.

கட்டுரை, சிறுகதை, நாவல், கவிதை, திரைப்படம் என பல வடிவங்களில் அறிவியல் ஆக்கம் இருக்கலாம்.  அறிவியல் ஆக்கங்கள் கற்பனையான கதைப்புலத்தில், ஆனாலும் நடக்கக்கூடியதாக, அதாவது இயற்கைக்கு மீறியதாக அல்லாமல் இருக்கும்.  எதிர்காலத்தைப் பின்புலமாகக் கொண்டதாக, அதிக முன்னேற்றமடைந்த அறிவியல் மற்றும் தொழில்நுட்பத்தைப் பயன்படுத்துவதாக, விண்வெளிப் பயணம், வேற்றுக்கிரக வாசிகள், இயல்புகடந்த நிகழ்வுகள் நடைபெறுவதாக **அறிவியல் புனைவுகள்** அமையும்.  அறிவியல் கண்டுபிடிப்புகளின் பின்விளைவுகளை ஆராய்வது அறிவியல் புனைவுகளின் முக்கியமான மையக் கருத்தாகவுள்ளது, இதன் மூலம் அறிவியல் புனைவானது *சிந்தனைகளின் இலக்கியம்* என்றும் கூறப்படுகிறது.

## இயல்புகள்
வெவ்வேறானதும் நடக்கக்கூடியதுமான எதிர்கால உலகத்தைப் பற்றி பகுத்தறிவோடு ஆராய்வதாக **அறிவியல் புனைவு**கள் அமையும்.  புனைவின் அடிப்படையில் அறிவியல் புனைவுகள் அதிபுனைவுகளோடு ஒத்துப்போகும், ஆனால், அறிவியல் புனைவுகள் நடைபெறும் நிகழ்வுகளும் அதில் இடம்பெறும் கதாபாத்திரங்களும் அறிவியல் கருதுகோட்களின் அடிப்படையிலும் எதிர்காலத்தில் அறிவியல் மேம்பாட்டின் மூலம் நிகழக்கூடியதாகவும் இருக்கும்(எனினும் சில கதாபாத்திரங்கள் அல்லது கருத்துகள் முற்றிலும் கற்பனையானதாகவும் அமையும்).

வழக்கமாக அறியப்பட்டிருக்கும் நிதர்சனங்களிலிருந்து அறிவியல் புனைவுகளில் விவரிக்கப்படும் நிகழ்வுகள், இடங்கள் மற்றும் கதாபாத்திரங்கள் வேறுபட்டிருக்கும்.  ஏறக்குறைய அனைத்து அறிவியல் புனைவுகளும் வாசகர் அல்லது பார்வையாளரின் கற்பனைகளும் முக்கிய பங்காற்றும்.  மேலும், அவற்றில் கூறப்பட்டிருக்கும் பல்வேறு கருதுகோட்களும் கதையோட்டத்திலேயே பின்னர் விவரிக்கப்படும் அல்லது வாசகரின் கற்பனைக்கே விடப்படும்.  அறிவியல் புனைவின் முக்கிய அங்கங்கள்:
* எதிர்காலம், வெவ்வேறான காலக்கோடுகள், அல்லது அறியப்பட்ட வரலாற்றிலிருந்தும் தொல்பொருளியறிவியலிலிருந்து மாறுபட்டதாகவும் அமைந்த கடந்தகாலம் ஆகியவை.
* விண்வெளியில் நடைபெறும் நிகழ்வுகள், முக்கியமாக விண்வெளிப் பயணங்கள்.
* வேற்றுக்கிரகவாசிகள், விகாரிகள், மனிதப்போலி எந்திரங்கள் போன்ற கதாபாத்திரங்கள்.
* தற்காலத்தில் இல்லாத, எதிர்காலத்தில் கண்டுபிடிக்கப்படக்கூடிய தொழில்நுட்பங்கள்.
* தற்காலத்தில் நிறுவப்பட்டிருக்கும் அறிவியல் கருதுகோட்களோடு ஒத்துப்போகாத ஆயினும் நடைபெறக்கூடிய கருதுகோட்கள் இடம்பெற்றிருக்கும் (எ-கா: ஒளியை-விட-வேகமாகப் பயணித்தல், காலப்பயணம் போன்றவை)
* புதிய மற்றும் வழக்கத்து மாறான அரசியல் மற்றும் சமூக அமைப்புகள்.
* மனக் கட்டுப்பாடு, தொலைவிலுணர்தல், தொலைவியக்கல் (பொருட்களை தொடாமல் நகர்த்துதல்) மற்றும் தொலைப்பெயர்த்தல் போன்ற இயல்புகடந்த திறன்கள்.
* மற்ற அண்டங்கள் மற்றும் அதிக பரிமாணங்களும் அவற்றினிடையே பயணித்தல் ஆகியவை.

## தமிழில் அறிவியல் புனைவு
* ராஜேஷ்குமார்
* ஜெயமோகன்
* சுஜாதா
* அரவிந்தன் நீலகண்டன்
* ராஜ்சிவா

## உலக அளவில் முக்கியமான அறிவியல் புனைவு எழுத்தாளர்கள்
* ஆர்தர் சி. கிளார்க்
* ஜார்ஜ் ஆர்வெல்
* ஐசக் அசிமோவ்
* பிலிப் கே டிக்
* எச். ஜி. வெல்சு
* ஜார்ஜ் ஆர். ஆர். மார்ட்டின்

## மேற்கோள்கள்


## வெளி இணைப்புகள்
* அறிவியல் புனைவுகள் - ஓர் எளிய அறிமுக வரலாறு - அரவிந்தன் நீலகண்டன்

பகுப்பு:தமிழ் இலக்கியம்
பகுப்பு:அறிபுனை
தண்ணியூற்று

**தண்ணியூற்று** (*Thanniyutru*) அல்லது **தண்ணீரூற்று**, இலங்கையின் வட மாகாணத்தில் முல்லைத்தீவு மாவட்டத்தில் கரைதுறைப்பற்று உதவி அரசாங்க அதிபர் பிரிவில் அமைந்துள்ள ஒரு கிராமம். இது ஒரு அழகான, செழிப்பான விளைநிலத்தால் சூழப்பெற்ற கிராமம். ஊற்றக்கரைப்பகுதியில் காணப்படும் இயற்கையான தண்ணீர் ஊற்றின் காரணமாக அமைந்தது இப்பெயராகும். இவ்விடத்தின் பெயருக்கேற்பவே இவ்விடத்தின் தண்ணீர் மிகவும் சுவையானது. முல்லைத்தீவு நகரத்திலிருந்து மாங்குளம் வீதியில் 7 கிலோமீட்டர் தூரத்தில் அமைந்துள்ளது. இதன் பெயருக்கு ஏற்ப நீர் செழிப்பு மிகுதியான ஒரு வளம்மிக்க ஊராகும். (தண்ணீர்+ஊற்று = water-spring)

வன்னிப் பெருநிலப்பரப்பில் அழகான, செழிப்பான பகுதியாகிய இப்பிரதேசத்தில் ஒப்பீட்டளவில் மக்கள் செறிவான பிரதேசமாகும்.

## ஆலயங்கள்
* ஊற்றங்கரை சித்தி விநாயகர் ஆலயம்

## பாடசாலைகள்
* தண்ணீரூற்று இந்து தமிழ் கலவன் பாடசாலை
* தண்ணியூற்று சீ. சீ. தமிழ் கலவன் பாடசாலை
* தண்ணீரூற்று முஸ்லீம் வித்தியாலயம்

## வெளி இணைப்புகள்
* http://www.humanitarianinfo.org/srilanka/infocentre/pcodes/docs/P-Code%20Atlas_version02_21Oct05.pdf
* http://nona.net/features/map/placedetail.2404103/Tanniyuttu/

பகுப்பு:முல்லைத்தீவு மாவட்டத்தில் உள்ள ஊர்களும், நகரங்களும்
கேரள ஆறுகளின் பட்டியல்

கேரளத்தில் மொத்தம் 44 ஆறுகள் ஓடுகின்றன. இவற்றில் 41 ஆறுகள் மேற்குத் தொடர்ச்சி மலையில் தோன்றி வருகின்றன.

கேரளத்தின் மேற்கு நோக்கிப் பாயும் ஆறுகளும் அவற்றின் துணையாறுகளும் கீழே பட்டியல் இடப்பட்டுள்ளன. இந்த ஆறுகள் அனைத்தும் மேற்குத் தொடர்ச்சி மலையில் உற்பத்தியாகி மேற்கு நோக்கிப் பாய்ந்து கேரளக் காயல்களிலோ அல்லது அரபிக்கடலிலோ சென்று சேர்கின்றன. ஆறுகளின் நீளம் கிலோ மீட்டர்களில் அடைப்புக் குறிக்குள் கொடுக்கப்பட்டுள்ளது. 

கபினி, பவானி, பம்பார் ஆகியன கிழக்கு நோக்கிப் பாய்கின்றன. இவற்றுள் கபினி கர்நாடகத்திற்கும் மற்ற இரண்டும் தமிழ்நாட்டிற்குள்ளும் பாய்கின்றன.

*பெரியாறு (244)
** இடமலயாறு
** செறுதோணிப்புழா
** முல்லையாறு
** முதிரப்புழா
** பெரிஞ்சான்குட்டி ஆறு
*பாரதப்புழா (209)
** தூதப்புழா 
** காயத்ரிப்புழா
** கல்‌ப்பாத்திப்புழா
** கண்ணாடிப்புழா  
*பம்பா ஆறு (196)
*சாலியாறு (169)
*சாலக்குடிப்புழா (169)
*கடலுண்டிப்புழா (130)
*அச்சன்‌கோவிலாறு (128)
*கல்லடா ஆறு (121)
*மூவாற்றுபுழாயாறு (121)
*வளப்பட்டணம் ஆறு (110)
*சந்திரகிரி புழா (105)
*மணிமலையாறு (90)
*வாமனபுரம் ஆறு (88)
*குப்பம் ஆறு (88)
*மீனச்சிலாறு (78)
*குற்யாடி ஆறு (74)
*கரைமனையாறு (68)
*ஷிரீய ஆறு (68)
*கரிங்கோட் ஆறு (64)
*இத்திக்கரையாறு (56)
*நெய்யாறு (56)
*மாகிப்புழா (54)
*கீச்சேரி ப்புழா (51)
*பிரம்பா ஆறு (51)
*உப்பாள ஆறு (50)
*கருவண்ணூர் ஆறு (48)
*அஞ்சரக்கண்டியாறு (48)
*திரூர் புழா (48)
*நிலேஷ்வரம் ஆறு (46)
*பள்ளிக்கல் ஆறு (42)
*கோரப்புழா (40)
*மோக்ரால் ஆறு (34)
*காவேரிப்புழா (31)
*புழாக்கல் ஆறு (29)
*மானம் ஆறு (27)
*தலச்சேரி ஆறு (28)
*சிற்றேரி ஆறு (25)
*கல்லாயிப்புழா (22)
*ராமபுரம் ஆறு (19)
*அயிரூர் ஆறு (17)
*பாங்கர மஞ்சேசுவர ஆறு (16)
## ஆதாரம்

பகுப்பு:கேரள ஆறுகள்
ஆயங்குடி

**ஆயங்குடி** (*Ayangudi*), இந்தியாவின் தமிழ்நாடு மாநிலத்தில் அமைந்துள்ள கடலூர் மாவட்டம் காட்டுமன்னார்கோயில் வட்டத்தில் இருக்கும் ஓர் ஊராட்சி ஆகும்.ஆயர்கள் (ஆயன்) இடையர்கள்; ஆடு, மாடுகளை மேய்ப்பவர்கள் அதிகமாக இப்பகுதியில் வாழ்ந்து வந்ததால் இவ்வூருக்கு ஆயன்குடி என்று பெயர். பின்னாட்களில் இது ஆயங்குடி என்று பெயர் மாறி உள்ளது.

## மக்கள் வகைப்பாடு
இந்திய 2001 மக்கள் தொகை கணக்கெடுப்பின்படி 1,817 மக்கள் இங்கு வசிக்கின்றார்கள் இவர்களில் 898 ஆண்கள், 929 பெண்கள் ஆவார்கள். ஆயங்குடி மக்களின் சராசரி கல்வியறிவு 79.47% ஆகும்,  இதில் ஆண்களின் கல்வியறிவு 91%,  பெண்களின் கல்வியறிவு 60% ஆகும்.  காட்டுமன்னார்கோயில் மக்கள் தொகையில் 14.69%  ஆறு வயதுக்குட்பட்டோர் ஆவார்கள்.

## பொது
ஆயங்குடி எங்கு பார்த்தாலும் பசுமை சூழ்ந்த முற்றிலும் நெல் விவசாயத்தை முதன்மைத் தொழிலாகக் கொண்டது.  மேற்கு புறத்திலிருந்து வடக்கு புறம் ஓடுகின்ற வடவாறும் தெற்கே ஓடுகின்ற கொள்ளிடமும் முக்கிய நீர் ஆதாரங்கள் ஆகும . 

சுமார் பத்தாயிரத்திற்கு மேற்பட்ட மக்கள் தொகை கொண்ட  இவ்வூரில் ஒரு மழலையர் பள்ளி , ஒரு உயர்நிலைப் பள்ளி, இரண்டிற்கு மேற்பட்ட இஸ்லாமிய பாட கல்லூரிகள், அரசு மருத்துவமனை, இந்தியன் வங்கி மற்றும் தபால் அலுவலகம் ஆகிய வசதிகள் உள்ளது.

இவ்வூரின் மக்கள் தொகையில் பெரும்பான்மையினர் இஸ்லாமியர்கள், ஆயங்குடி  ஒன்பது  பள்ளிவாசல்களை கொண்ட ஊராகும். இந்துக்களும் கனிசமான அளவில் இங்கு குடியிருக்கின்றனர். 

அருகில் உள்ள சிறுநகரங்கள் காட்டுமன்னார்கோயில் மற்றும் இலால்பேட்டை பேரூராட்சிகள். கும்பகோணம், மயிலாடுதுறை, சிதம்பரம், கடலூர், புதுச்சேரி மற்றும் நெய்வேலி என்பன இவ்வூரைச் சுற்றி உள்ள பெருநகரங்கள் ஆகும். இந்த ஊர்களில் இருந்தும் மற்றும் திருச்சி, சென்னை ஆகிய மாநகரங்களில் இருந்தும் பேருந்து வசதிகள் உள்ளது.

ஒரு நூற்றாண்டுக்கும் மேலாக ஆயங்குடியைச் சார்ந்தவர்கள் சிங்கப்பூர், மலேசியா, வியட்நாம் ஆகிய நாடுகளுக்கு சென்றிருந்தாலும், சமீப காலமாக அதிகமானவர்கள் வளைகுடா நாடுகளில் வேலை செய்து வருகிறார்கள்.

நூற்றுக்கும் அதிகமான பட்டதாரிகளையும், ஐந்து கல்லூரி பேராசிரியர்களையும், ஐந்து மருத்துவர்களையும் கொண்டிருப்பதும், அவர்களின் கூட்டு முயற்சியால் தனியாக ஒரு தொடக்கப்பள்ளி நடத்தப்பட்டு வருவதும் சிறப்பிற்குரிய விதயமாகும்.

## மேற்கோள்கள்

http://www.ayangudi.net/ 
http://www.ayangudi.com/ 

பகுப்பு:கடலூர் மாவட்டத்திலுள்ள கிராமங்கள்
சுருக்கச் சொல்

ஒரு நீண்ட சொல்லை அல்லது பெயரை சுருக்கமாக எடுத்தாள்வதை அந்த சொல்லின் சுருக்கச் சொல் அல்லது சுருக்கம் எனலாம்.  நபர்களின் பெயர்கள், அமைப்புகளின் பெயர்கள், இடங்களின் பெயர்கள், கருத்துருக்கள் என பல வகையான சொற்கள் இவ்வாறு சுருக்கமாக எடுத்தாளப்படுகின்றன.  

ஆங்கில எழுத்துக்களைப் போல் தமிழில் capital எழுத்துக்கள் இல்லாததால், abbreviationகளை தமிழில் எழுதும்போது இடையில் புள்ளி வைத்து எழுதுவது நல்லது

* அ.கே.கே
* எ.கா - எடுத்துக்காட்டு
* த.வி - தமிழ் விக்கிப்பீடியா
* த.நா - தமிழ் நாடு
* இல. - இலக்கம் ?
* தி.மு.க
* அ.தி.மு.க
* நி.வ.தி - நிறுவன வளத் திட்டமிடல் 

## இவற்றையும் பாக்க
* குறும்பெயர்
* கூட்டுச் சொல்

## வெளி இணைப்புகள்
* கலைச்சொல்லாக்கமும் சில சிக்கல்களும் - மு. சிவலிங்கம்

பகுப்பு:தமிழ் சுருக்கங்கள்
சீனவியல்

சீனாவைப் பற்றியும் சீனாவுடன் தொடர்புடைய அம்சங்களையும் ஆயும் இயல் **சீனவியல்** ஆகும்.  பொதுவாக சீனவியல் சீனர் அல்லாதோராலும், அல்லது சீனாவுக்கு வெளியே வசிக்கும் சீனராலும் மேற்கொள்ளப்படுகின்றது.  சீனவியலை தமிழியலுடன் அல்லது சீனத் தமிழியலுடன் ஒப்பிடலாம்.  

## வெளி இணைப்புகள்
* Sinology 

பகுப்பு:சீனவியல்
இரண்டாம் உலகப் போரின் நேச நாட்டுத் தலைவர்கள்

[thumb|250px|right|நான்கு கவலர்களில் மூவரான சாங் கை ஷேக் (சீனா), [பிராங்கிளின் ரோசவெல்ட்|பிராங்கிளின் டி ரூஸ்வெல்ட் (ஐக்கிய நாடுகள்), வின்சன்ட் சர்ச்சில் (ஐக்கிய இராச்சியம்), 1943 ல் கெய்ரோ மாநாட்டில் இரண்டாம் உலகப்போருக்காக சந்தித்தபொழுது]]

இரண்டாம் உலகப்போரின் போது நேச நாட்டுப்படைகளுடன் இணைந்து போரிட்ட அல்லது அவற்றுக்கு துணைப் போண நாடுகளின் முக்கிய அரசியல் படைதுறை சார் தலைவர்கள்  **இரண்டாம் உலகப் போரின் நேச நாட்டுத் தலைவர்கள்** என கூட்டாக அழைக்கப்படுகின்றனர். இத்தலைவர்கள் படைத்துறை மானோவியல் தொழிநுட்பத் துறைகளில் புதிய முறையிலான போரை முன்னெடுக்க வேண்டியிருந்தது.

## மேற்கோள்கள்

பகுப்பு:இரண்டாம் உலகப் போர்
இரண்டாம் உலகப் போரின் அச்சு நாட்டுத் தலைவர்கள்

thumb|right|முக்கிய அச்சுத் தலைவர்கள்
**இரண்டாம் உலகப் போரின் அச்சு நாட்டுத் தலைவர்கள்** இரண்டாம் உலகப் போரின் முக்கிய அரசியல் படைத்துறை நபர்களாக விளங்கினர். 1940 ஆம் ஆண்டின் முத்தரப்பு உடன்படிக்கை மூலம் அச்சு நாடுகளுகிடையான அணி உருவாக்கப்பட்டது. இத்தலைவர்கள் தீவிர படைத்துறை, தேசியவாத, பொதுவுடமை-எதிர் கருத்துக்களைக் கொண்டிருந்தனர். இரண்டாம் உலகப் போரின் முடிவில் பல அச்சு தலைவர்கள் நரென்பேர்க் நீதி விசாரனைகளின் போது போர் குற்றம் புரிந்ததாக குற்றஞ்சாட்டப்பட்டனர்.

## மேற்கோள்கள்

பகுப்பு:இரண்டாம் உலகப் போர்
அம்பன்கடவு

**அம்பன்கடவு ஆறு**, இந்தியாவின் கேரள மாநிலத்தில் பாயும் தூதப்புழா ஆற்றின் துணையாறு. தூதப்புழா ஆறு பாரதப்புழா ஆற்றின் துணையாறு ஆகும்.

## தூதப்புழா ஆற்றின் துணையாறுகள்
* குந்திப்புழா
* காஞ்சிரப்புழ
* அம்பன்கடவு
* துப்பாண்டிப்புழா

## மேற்கோள்கள்

பகுப்பு:மலப்புறம் மாவட்ட ஆறுகள்
தமிழ்த் திரைப்படங்களின் பட்டியல், 2008

2008 ஆம் ஆண்டில் வெளிவந்த தமிழ்த் திரைப்படங்கள் இங்கு பட்டியலிடப்படுகின்றன.

# பழனி
# பீமா
# வாழ்த்துகள்
# காளை
# பிரிவோம் சந்திப்போம்
# பிடிச்சிருக்கு
# தொடக்கம்
# இந்திரலோகத்தில் நா. அழகப்பன்
# அஞ்சாதே
# சில நேரங்களில்
# தங்கம்
# சாது மிரண்டா
# காதல் கடிதம்
# நெஞ்சத்தை கிள்ளாதே (2008)
# வள்ளுவன் வாசுகி
# தூண்டில்
# வம்புச் சண்டை
# தோட்டா
# சண்ட
# நேபாளி
# தரகு
# யாரடி நீ மோகினி
# சந்தோஷ் சுப்பிரமணியம்
# அறை எண் 305ல் கடவுள்
# இன்பா
# தோழா
# குருவி
# தசாவதாரம்
# முனியாண்டி விலங்கியல் மூன்றாம் ஆண்டு
# சுப்பிரமணியபுரம் (திரைப்படம்)
# ஆயுதம் செய்வோம்
# காத்தவராயன்
# பாண்டி
# அரசாங்கம்
# சிலந்தி
# வல்லமை தாராயோ
# வேதா
# சண்டை
# கண்ணும் கண்ணும்
# வைத்தீஸ்வரன்
# வெள்ளித்திரை
# சிலநேரங்களில்
# அக்கு
# தாம் தூம்
# குசேலன்
# சத்யம்
# ஜெயங் கொண்டான்
# சரோஜா
# உளியின் ஓசை
# ராமன் தேடிய சீதை
# வாரணம் ஆயிரம்
# பூ
# ஏகன்
# அபியும் நானும்
# சிலம்பாட்டம்
# பச்சை நிறமே

----

பகுப்பு:தமிழ்த் திரைப்படங்களின் பட்டியல்கள்
இடமலயாறு

**இடமலயாறு ஆறு** கேரள மாநிலத்தின் நீளமான ஆறான பெரியாற்றின் முதன்மையான துணையாறுகளில் ஒன்றாகும்.

## பெரியாற்றின் மற்ற முதன்மையான துணையாறுகள்
* முதிரப்புழா ஆறு
* முல்லையாறு
* செறுதோணி 
* பெரிஞ்சான்குட்டி

## மேலும் பார்க்க

* பெரியாறு

## மேற்கோள்கள்

பகுப்பு:எர்ணாகுளம் மாவட்ட ஆறுகள்
முல்லையாறு (கேரளா)

**முல்லையாறு** கேரள மாநிலத்தின் நீளமான ஆறான பெரியாற்றின் முதன்மையான துணையாறுகளில் ஒன்று.

## பெரியாற்றின் மற்ற முதன்மையான துணையாறுகள்
* முதிரப்புழை ஆறு
* செறுதோணி 
* பெரிஞ்சான்குட்டி
* இடமலயாறு

## மேலும் பார்க்க
* பெரியாறு

பகுப்பு:கேரள ஆறுகள்
தூதப்புழா

**தூதப்புழா** ஆறு கேரள மாநிலத்தின் இரண்டாவது நீளமான ஆறான பாரதப்புழாவின் முதன்மையான துணையாறுகளில் ஒன்றாகும். அமைதிப் பள்ளத்தாக்கின் வழியே பாயும் குந்திப்புழா இதன் துணையாறுகளில் ஒன்று.

## தூதப்புழாவின் மற்ற துணையாறுகள்
* குந்திப்புழா
* காஞ்சிரப்புழா
* அம்பன்கடவு
* துப்பாண்டிப்புழா

## மேலும் பார்க்க
* பாரதப்புழா
* காயத்ரிப்புழா
* கல்பாத்திப்புழா
* கண்ணாடிப்புழா

## மேற்கோள்கள்

பகுப்பு:கேரள ஆறுகள்
1788

ஆண்டு **1788**  (**[[ரோம எண்ணுருக்கள்|MDCCLXXXVIII]]**) ஒரு செவ்வாய்க்கிழமையில் ஆரம்பமான ஒரு கிரிகோரியன் நெட்டாண்டாகும். பழைய ஜூலியன் நாட்காட்டியில் இது சனிக்கிழமையில் ஆரம்பமானது.

## நிகழ்வுகள்
* ஜனவரி 1 - த டைம்ஸ் நாளிதழ் லண்டனில் வெளிவர ஆரம்பித்தது.
* ஜனவரி 18 - இங்கிலாந்தில் இருந்து 736 கைதிகளைக் கொண்ட முதலாவது தொகுதி ஆஸ்திரேலியாவைச் சென்றடைந்தது.
* ஜனவரி 26 - ஆஸ்திரேலியா நாள்: சேர் ஆர்தர் பிலிப் தலைமையில் 11 கப்பல்களில் ஆங்கிலேயக் கைதிகள் சிட்னியை வந்தடைந்தனர். முதலாவது கைதிகள் குடியேற்ற பிரதேசம் அவுஸ்திரேலியாவில் அமைக்கப்பட்டது.
* பெப்ரவரி 1 - ஐசாக் பிரிக்ஸ், பில்லியம் லோங்ஸ்ட்ரீட் ஆகியோர் நீராவிப்படகுக்கான காப்புரிமம் பெற்றனர்.
* பெப்ரவரி 17 - லெப்டினண்ட் போல் (Ball) என்பவன் சிட்னியில் இருந்து நோர்போல்க் தீவுக்கு கைதிகளைக் குடியேற்றச் சென்ற போது மனிதர்களற்ற லோர்ட் ஹோவ் தீவைக் கண்டுபிடித்தான்.
* மார்ச் 21 - லூசியானாவின் நியூ ஓலியன்ஸ் நகரில் நிகழ்ந்த பெரும் தீயினால் 25 விழுக்காடு நகர மக்கள் கொல்லப்பட்டனர்.
* ஜூன் 11 - ரஷ்ய ரஷ்ய நாடுகாண் பயணி கெராசிம் இஸ்மாயிலொவ் அலாஸ்காவை அடைந்தார்.
* அக்டோபர் 1 - நியூவென் ஹியூ வியட்நாமின் மன்னராகத் தன்னை அறிவித்தார்.

## நாள் குறிப்பிடப்படாதவை

## பிறப்புகள்
* சனவரி 22 - ஜார்ஜ் கோர்டன் பைரன் ஒரு ஆங்கில-ஸ்கொட்டியக் கவிஞரும், புனைவிய (Romanticism) இயக்கத்தின் முக்கியமானவர்களில் ஒருவர். (இ. 1824)
* மே 10 - அகஸ்டீன்-ஜீன் ஃபிரெனெல் (*Augustin-Jean Fresnel*) ஒரு பிரான்சிய இயற்பியலாளர். (இ. 1827)
* ஜூன் 15 - ஜான் சல்லிவன் (John Sullivan) 1815 முதல் 1830 வரை அன்றைய பிரித்தானிய அரசின் கோயம்புத்தூர் மாவட்ட ஆட்சியராக இருந்தவர். (இ. 1855)
* ஒகஸ்டஸ் சீபே ஜேர்மனில் பிறந்த பிருத்தானிய பொறியியளாளர். (இ. 1872)

## இறப்புகள்
* அருணாசலக் கவிராயர், கருநாடக இசைப் பாடகர் (பி. 1711)

## 1788 நாட்காட்டி

## மேற்கோள்கள்
1780கள்

**1780கள்** என்றழைக்கப்படும் பத்தாண்டு காலம் 1780ஆம் ஆண்டு துவங்கி 1789-இல் முடிவடைந்தது.

* 1782 - திருகோணமலை பிரித்தானியரால் கைப்பற்றப்பட்டது.
* 1784 - முதற்தடவையாக கொழும்பில் வார்க்கப்பட்ட வெள்ளி நாணயங்கள் டச்சு அரசினால் வெளியிடப்பட்டன.
* 1785 - பணத்தாள்கள் முதன் முறையாக இலங்கையில் ஆளுநர் வாண்டெர் கிராப் என்பவரால் அறிமுகப்படுத்தப்பட்டது.
* 1787 - ஐக்கிய அமெரிக்க அரசியலமைப்பு
* 1788 - நியூ சவுத் வேல்சில் பிரித்தானியாவின் கைதிகள் குடியேற்றத் திட்டம் ஆரம்பமானது.
* 1789 - பிரெஞ்சு புரட்சி

## உலகத் தலைவர்கள்
* மைசூர் பேரரசு:
** ஹைதர் அலி, 1749-1782 
** திப்பு சுல்தான், 1782-1799

## மேற்கோள்கள்
காயத்ரிப்புழா

**காயத்ரிப்புழா** ஆறு கேரள மாநிலத்தின் இரண்டாவது நீளமான ஆறான பாரதப்புழாவின் முதன்மையான துணையாறுகளில் ஒன்றாகும். இந்த ஆறு ஆனைமலையில் உற்பத்தி ஆகிறது. இது கொல்லங்கோடு, ஆலத்தூர், வடக்கங்சேரி ஆகிய ஊர்களின் வழியே பாய்ந்து பின் பாரதப்புழா ஆற்றுடன் கூடுகிறது.

## காயத்ரிப்புழாவின் மற்ற துணையாறுகள்
* மங்களம் ஆறு
* அயலூர்ப்புழா
* வண்டாழிப்புழா
* மீன்கரப்புழா
* சுள்ளியாறு

பகுப்பு:பாலக்காடு மாவட்ட ஆறுகள்
செழுமையியற் சடங்கு

உணவுப் பெருக்கம், அதிக பிள்ளைப்பேறு என்பவை கருதி நிகழ்த்தப்படும் சடங்கே **செழுமையியற் சடங்கு** எனப்படுகின்றது. இத்தகைய சடங்குகள் மூலம் இயற்கையின் சக்திகளை மகிழ்விப்பதன் மூலம் நல்ல அறுவடை, வேட்டைகளில் நல்ல பயன், போரில் வெற்றி மற்றும் பலவகையான பயன்களைப் பெறமுடியும் என முற்காலத்து மக்கள் நம்பினர். இதனால் அவர்கள், நடனம், நாடகம், வழிபாடு போன்ற செயல்கள் உள்ளிட்ட சடங்குகள் மூலம் மழை போன்ற இயற்கை அம்சங்களைக் கட்டுப்படுத்த முயன்றனர். பிறப்பு, இறப்பு, மீளத்தோன்றுதல் முதலியவைகளை உருவகப்படுத்தி, நாடகங்களாக நடிப்பதன் மூலம் செழுமையியற் சடங்குகள் நிகழ்த்தப்படுகின்றன.

ஒத்துணர்வு மந்திரங்கள் எனப்படக்கூடிய லிங்க வடிவங்களை ஆங்காங்கே வைத்தல், விலங்குகளின் இனப்பெருக்க உறுப்புக்களை நிலத்தில் பரவிவிடுதல், சடங்கு ரீதியாகப் பெண்களுடன் உறவு கொள்ளுதல் என்பனவும் செழுமையியற் சடங்குகளின் வகைகளாகக் கருதப்படக் கூடியன. விலங்குகளையோ அல்லது மனிதர்களையோ பலி கொடுப்பதன்மூலம், வயல்களும், காடுகளும் அதிக செழுமையுள்ளவையாக மாறும் எனப் பழங்காலத்துச் சமூகங்களில் நம்பிக்கை நிலவிற்று இதன் அடிப்படையில் உருவான சடங்குகள் பல தற்காலத்திலும் கூடச் சில சமுதாயங்களில் நிலவி வருவதைக் காணலாம்.

பகுப்பு:மானிடவியல்
சங்கபரிவார இயக்கங்கள்

தீவிர வலதுசாரி இந்து இயக்கங்கள் சங்க பரிவாரங்கள்,சங்கபரிவார இயக்கங்கள் என அழைக்கப்படுகின்றன. இந்து மதத்தின் மீது தீவிர நம்பிக்கை இருப்பதாகத் தங்களைக் கூறிக்கொள்ளும் இந்த இயக்கங்கள், இந்தியாவில் நடந்த பல மதக்கலவரங்களுக்குக் காரணமாகவும் அல்லது பின்புலமாகவும் இருந்ததாகவும் கருதப்படுகிறது.

வர்ணசிரமத்தைத் தங்களது தலையாயத் தர்மமாகக் கொண்ட இந்த இயக்கங்களின் தாக்கம் இந்திய அரசியலில் குறிப்பிடத்தகுந்தது.

## கொள்கை
# இந்தியாவில் வர்ணாசிரமத்தை நிலை நிறுத்துவது.
# பாகிஸ்தான், இந்தியா, ஆப்கான் மற்றும் வங்காள தேசத்தை இணைத்து, கிறித்துவ, புத்த, தலித், நாத்திகர்கள் இல்லாத அகண்ட பாரதம் அமைப்பது.

## வரலாறு

## சங்கபரிவார இயக்கங்கள்
இயக்கங்களுடன் அவற்றின் தமிழ்ப் பொருள் அடைப்புக்குறிக்குள் தரப்பட்டுள்ளது.
# ராஷ்ட்ரிய சுயம்சேவக் சங்கம் (தேசிய தொண்டர் அமைப்பு)
# சுதேசி சாகரன் மனச் (தேச விழிப்புணர்வு முன்னணி)
# அகில பாரதிய வித்யார்த்தி பரிஷத் (அனைத்திந்திய மாணவர் அமைப்பு)
# சரஸ்வதி சிசு மந்திர் மருத்துவ அணி 
# வித்யா பாரதி, கல்வி நிறுவனங்கள் 
# பாரதிய வனவாசி கல்யாண் ஆசிரமம் (வனவாசி அமைப்பு)
# பாரதிய மஸ்தூர் சங்கம் (தொழிலாளர் அமைப்பு)
# ராஷ்ட்ரிய சேவிக்க சமிதி (தேசிய பெண்கள் தொண்டர் அமைப்பு)
# பாரதிய ஜனதா கட்சி - அரசியல் கட்சி
# விசுவ இந்து பரிஷத் (உலக இந்து அமைப்பு)
# பஜ்ரங் தளம் (அனுமான் சேனை)
# பாரதிய கிசான் சங்கம் (இந்திய உழவர்கள் அமைப்பு)

## அரசியல்

## கலாசாரம்
## ஆதாரங்கள்:
1.தெஹல்கா இணைய தளத்தில் குஜராத் 2002 ஒரு தொகுப்பு

பகுப்பு:இயக்கங்கள்
பகுப்பு:இந்து சமயம்
மீனச்சிலாறு

**மீனச்சில் ஆறு** கேரள மாநிலத்தின் கோட்டயம் மாவட்டத்தின் ஊடாகப் பாயும் ஓர் ஆறு. ஆற்றின் நீளம் 78 கிலோமீட்டர்கள். இவ்வாறு ஈராட்டுப்பேட்டை, பாலை, எட்டுமனூர், கோட்டயம் ஆகிய ஊர்களின் வழியே ஓடி பின்னர் வேம்பநாட்டு ஏரியில் சேர்கிறது.

மேற்குத் தொடர்ச்சி மலையில் தோன்றி ஓடி வரும் பல ஓடைகள் சேர்ந்து மீனச்சில் ஆறு உருவாகிறது. இவ்வாற்றின் நீர்ப்படுகை 1208.11 சதுர கிலோமீட்டர்கள். ஆண்டுக்கு 2349 மில்லியன் கனமீட்டர் நீரைத் தருகிறது. மீனச்சில் ஆறு மொத்தம் 38 துணையாறுகளைக் கொண்டுள்ளது.

இந்த ஆறு அருந்ததி ராய் எழுதிய த காட் ஆஃப் சுமால் திங்க்சு என்ற புதினத்தில் குறிப்பிடப்பட்டுள்ளது.

## சான்றுகள்

பகுப்பு:கேரள ஆறுகள்
பகுப்பு:கோட்டயம் மாவட்டத்திலுள்ள சுற்றுலாத் தலங்கள்